# Pareidolia

La pareidolia és un fenomen psicològic que consisteix en el fet que un estímul vague i aleatori (habitualment una imatge) sigui percebut com una forma recognoscible i significativa. Una explicació d'aquest fenomen d'acord amb el funcionament del cervell, és descrita per Jeff Hawkins en la seva teoria de memòria-predicció (memory-prediction framework). La pareidolia és un cas específic del fenomen més general de l’apofènia.

## Etimologia

La paraula va ser proposada en diversos articles pel psiquiatra alemany Karl Ludwig Kahlbaum (1828-1899), per exemple al de 1866 "Die Sinnesdelierien" ("Sobre el deliri dels sentits"). És una conjunció dels mots grecs pará (παρά, "al costat de, en comptes de”), i el nom eídōlon (εἴδωλον, "imatge, forma, figura").

## Descripció

El caràcter aparentment sagrat de determinats jaciments arqueològics, podria ser explicat en part, amb:
* El fenomen psicològic conegut com a hierofania, generalment associat a les experiències religioses.
* El fenomen psicològic conegut com a pareidolia -perceptiu, no necessàriament patològic- utilitzat en l'exploració psicològica (test de Rorschach).

## Casos coneguts

Alguns exemples comuns de la pareidolia són:
* Visió d'animals o rostres en la forma dels núvols.
* Visió de rostres als cims d'alguns turons pedregosos.
* Visió de cara a la part davantera o posterior d'un vehicle (els fars representarien els ulls, la graella la boca i el parabrisa el front o cap).
* Imatges de rostres en aparells (a la imatge), edificis, etc.
* Visió de persones o siluetes en el paviment.
* Audició de missatges recognoscibles en enregistraments en idiomes desconeguts o reproduïdes al revés.
* Observacions d'ovnis, críptids, fantasmes o altres fenòmens paranormals.
* Nombroses figures religioses o simplement humanes, en objectes astronòmics com la Lluna i la nebulosa de l'Àliga.
* Imatges religioses en objectes quotidians (arbres, pedres, etc.).

## Citacions

| « | El terme pareidolia, actualment en desús, és el que designa més bé les alteracions perceptives en què, a partir d'un camp real de percepció escassament estructurat, l'individu creu percebre una cosa diferent, barrejant el percebut amb el fantasiejat. En aquest sentit, és una forma d'il·lusió o percepció enganyosa que es diferencia clarament de les al·lucinacions, pseudoal·lucinacions, al·lucinosi o metamorfòpcirs. | » |
| — Martín et al. |||
| « | Sovint l'ésser humà, en observar un objecte, un núvol o una taca, tendeix, de manera inconscient, a reconèixer en aquests objectes de formes caòtiques, patrons assimilables a objectes coneguts. Aquest fenomen és conegut com a pareidolia. | » |
| — Patricio Bustamante, 2007, |||
| « | Diverses obres rupestres i jaciments arqueològics del món presenten característiques que permeten associar-los amb el fenomen denominat pareidolia. En ells, accidents del paisatge, roques, etc., presenten formes que semblen persones, animals, etc. Sembla ser un fenomen extensiu que podria constituir-se tant en una eina d'anàlisi com de contrast d'obres i entorns pertanyents a diverses cultures del món. | » |
| — Patricio Bustamante |||

## Referències

* ↑ «Diccionari de psiquiatria» p. 89, 2007. [Consulta: 17 març 2010].
* ↑ Salvador Climent. «Sobre el cervell, la ment i la màquina» (pdf). uocpapers, 2006. [Consulta: 17 març 2010].
* ↑ Kahlbaum, Karl Ludwig «Die Sinnesdelirien». Allgemeine Zeitschrift für Psychiatrie und psychisch-gerichtliche Medizin, vol. 23, 1866, pàg. 1–86.
* ↑ Rosen, Rebecca J. «Pareidolia: A Bizarre Bug of the Human Mind Emerges in Computers». , August 7, 2012.
* ↑ Vegeu la forma catalana correctament estandarditzada en: http://www.termcat.cat/ca/Diccionaris_En_Linia/183/Fitxes/català/P/1410/
* ↑ «Los coches con “cara de enfado” venden más» (en castellà). Muy Interesante. G&J España Ediciones, 17-10-2008. Arxivat de l'original el 2010-02-01. [Consulta: 17 març 2010].
* ↑ Martín et al (pàg. 634) PDF
* ↑ Hierofania (pàg. 1)
* ↑ Pareidolia (pàg. 1)

## Vegeu també

* Apofènia.
* Il·lusió òptica.
* Mètode paranoic-crític.

## Enllaços externs

* Las suposiciones condicionan nuestra percepción visual.(castellà)
* Cuando el cerebro nos engaña Arxivat 2010-08-09 a Wayback Machine.. (castellà)